和周元吉左司東省培竹
作者：楊萬里
朝代：宋

paragraphs: 雞省有貞植，鶩行銷晝煩。
憎柳媚綠暗，伴梅耿黄昏。
何須雪貿貿，始愛渠軒軒。
堅守孤竹國，肯折先軫元。
如何桃李時，筍短不出垣。
周郎夜入直，挾策携酒尊。
爲渠問玄夫，乃遇震爲坤。
喜渠必蕃昌，吟到落金盆。
曉喚郭橐駝，提耳細細言。
汲水龍井泓，輦土天竺原。
妙偷造化窟，仁及冰霜根。
爲賦淇奧詩，絕去筆墨痕。
何時淮陰市，能報漂母恩。
周郎顧之笑，吾自哀龍孫。